"ดั๊บเบิ้ล เอ"ขายหุ้นกู้5พันลบ.
ดั๊บเบิ้ล เอ ขายหุ้นกู้ 5 พันลบ.อายุ 3-5 ปี 12-14 ธ.ค.ดอกเบี้ย 5.5-6.1% ตั้งกรุงไทย ธนชาต เป็นผู้จัดจำหน่าย
3 ธ.ค. 2555

ดั๊บเบิ้ล เอ ขายหุ้นกู้ 5 พันลบ.อายุ 3-5 ปี 12-14 ธ.ค.ดอกเบี้ย 5.5-6.1% ตั้งกรุงไทย ธนชาต เป็นผู้จัดจำหน่าย
นายชาญวิทย์ จารุสมบัติ รองกรรมการผู้จัดการใหญ่ บมจ.ดั๊บเบิ้ล เอ(1991) เปิดเผยว่า บริษัทมีแผนออกหุ้นกู้ล็อตที่ 3 ในวงเงินรวมไม่เกิน 5,000 ล้านบาท  ซึ่งเป็นหุ้นกู้ชนิดระบุชื่อผู้ถือประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ เพื่อจำหน่ายให้กับประชาชนทั่วไปและผู้ลงทุนสถาบัน โดยมีหุ้นกู้ 3 แบบ ให้เลือกลงทุน คือ แบบอายุ 3 ปี อัตราดอกเบี้ย 5.50%ต่อปี แบบอายุ 4 ปี อัตราดอกเบี้ย 5.80%ต่อปี และแบบอายุ 5 ปี อัตราดอกเบี้ย 6.10%ต่อปี รวม 3 รุ่นไม่เกิน 5,000 ล้านบาท จ่ายดอกเบี้ยทุก 3 เดือน โดยผู้ออกหุ้นกู้สามารถไถ่ถอนได้ก่อนครบกำหนด จองซื้อขั้นต่ำ 100,000 บาท และทวีคูณครั้งละ 100,000 บาท
ทั้งนี้หุ้นกู้ทั้ง 3 แบบได้รับการจัดอันดับเครดิตหุ้นกู้ที่ BBB/Negative โดยบริษัท ทริสเรทติ้ง จำกัด เมื่อวันที่ 21 ส.ค.55 ที่ผ่านมา
บริษัทฯ ได้แต่งตั้ง ธนาคาร กรุงไทย (KTB) และ ธนาคาร ธนชาต เป็นผู้จัดการการจำหน่าย โดยมีวัตถุประสงค์ในการออกหุ้นกู้ เพื่อนำไปใช้ชำระคืนเงินกู้ยืมระยะสั้น ใช้ในการลงทุน และใช้เป็นเงินทุนหมุนเวียนทั่วไปในการดำเนินธุรกิจของบริษัท
นายชาญวิทย์ กล่าวว่า บริษัทจะเสนอขายหุ้นกู้ในวันที่ 12-14 ธ.ค.นี้ อย่างไรก็ตาม บริษัทฯ อยู่ระหว่างการยื่นแบบแสดงรายการข้อมูลและร่างหนังสือชี้ชวนกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งยังไม่มีผลบังคับใช้